section_heading: Povijest
paragraph_text: Današnje ime sela pojavljuje se vrlo rano, među prvima od svih duvanjskih sela. Za selo je znao i spominjao ga već veliki bosanski kralj Tvrtko I. Tvrtkov je dokument izgubljen, ali kralj Dabiša (1391. – 1395.) potvrđuje da je njegov predšasnik Tvrtko to selo bio darovao plemićkoj obitelji Semkovićima u zamjenu za selo Jošanicu, i to zbog velikog zločina koji su Koljani učinili ubivši sedam osoba. Kralj Dabiša potvrđuje Tvrtkovu darovnicu Semkovićima 17. svibnja 1395., što možemo smatrati "rođendanom" Kola. Kolo se također spominje i kroz čitavo vrijeme turske vladavine, a prvi put u biskupa Lišnjića 1670./71. kao jedno od rijetkih duvanjskih naseljenih mjesta.